Ľ. Kaník, minister práce, sociálnych vecí a rodiny SR: (2004-01-20):
Tu by som chcel najprv povedať, že veľmi kvitujem, že pán prezident nijakým spôsobom sa nedotkol ustanovení zákona o dôchodkovom sporení, čo považujem za veľmi významné, pretože tento zákon, zákon o dôchodkovom sporení, vytvára reálne zásadné a systémové predpoklady na rast dôchodkov v budúcnosti a na budúce slušné, seriózne dôchodky, ktoré zabezpečia dobrú a primeranú životnú úroveň budúcim dôchodcom. Že sa nedá preskočiť do tohto želaného stavu zo dňa na deň, myslím si, každému seriózne uvažujúcemu poslancovi alebo aj občanovi tejto krajiny musí byť úplne jasné. A že tá cesta, keďže minulý systém nebol dostatočne výkonný, nebol dostatočne spravodlivý a nebol nejakým spôsobom motivačný, musí niekde začať a musí istú dobu trvať. Veľmi dobrou črtou tohto nového systému bolo to, že sa zrušilo politické rozhodovanie o výške dôchodkov. Ja som bol veľmi rád po schválení tohto zákona, že už nikdy v Národnej rade nebude prebiehať takáto diskusia o tom, koľko treba pridať dôchodcom, ako prebieha aj teraz. Žiaľbohu, mýlil som sa, pretože došlo k zásahu do tohto mechanizmu. Mechanizmus a rozpočet Sociálnej poisťovne predpokladal na budúci rok, a tak je aj schválený, zvýšenie dôchodkov o 8 percent. O tú čiastku, ktorá sa objavuje aj v návrhu pána prezidenta. Samozrejme v súlade s mechanizmom od 1. júla. Keďže došlo k politickému rozhodnutiu, že treba urýchliť nárast dôchodkov, a tak kompenzovať dopady zmien, muselo sa, žiaľbohu, ja hovorím, zasiahnuť do tohto mechanizmu, čo vytvorilo a prinieslo znova na pôdu Národnej rady, ale aj vôbec verejnosti diskusie o tom, koľko vo vzťahu k inflácii a rastu životných nákladov je možné a dobré zvýšiť dôchodky. Keďže máme však schválené rozpočty, keďže máme schválené prostriedky, ktoré sú vyčlenené, politické rozhodnutie zároveň hovorilo o tom, že 8 percent sa prerozdelí, a to je negatívna črta tohto zásahu, a ja teraz druhýkrát, dúfam, že tentoraz sa už nebudem mýliť, poviem, že už dúfam, že nikdy na pôde Národnej rady sa nebude rozhodovať o percentách a o výškach, ale že o tom budú rozhodovať reálne ekonomické ukazovatele, výška inflácie, rast miezd v národnom hospodárstve a tie presne vždy a jednoducho a objektívne určia nárast dôchodkov. Tiež by som chcel povedať, že ten mechanizmus, ktorý je zvolený, každým rokom reálne bude dvíhať úroveň dôchodkov, aby dobiehala postupne ten zameškaný čas, keď došlo k ich reálnemu znehodnoteniu. Samozrejme, keďže sme realisti a musíme byť, aj zodpovedne pristupovať, treba zároveň povedať, že to tiež nebude z roka na rok, ale v priebehu  troch rokov, počínajúc týmto rokom a týmto upraveným mechanizmom sa zvýšia dôchodky zhruba o 20 percent, pokiaľ bude napredovať vývoj ekonomiky takým tempom, ako napreduje dnes a pokiaľ sa nezmení reformné smerovanie tejto krajiny a všetky pozitíva z toho vyplývajúce, predovšetkým rast ekonomiky. Chcel by som len uviesť na pravú mieru. Pani poslankyňa Navrátilová trošku opísala ten proces, ako tento návrh vznikol, a keď chceme byť objektívni, nemôžem s ňou súhlasiť. Ako povedal koniec koncov aj pán poslanec Burian, dohoda a rozhodnutie o tom, že sa takýmto spôsobom upraví mechanizmus, nevzniklo náhodou, nevzniklo v poslaneckej snemovni, nebola to iniciatíva toho či onoho poslanca, ale bolo to politické rozhodnutie, ktoré vzniklo v októbri, a keďže vtedy už bol zákon v legislatívnom procese, nebolo možné iným spôsobom ako poslaneckým návrhom doňho vstúpiť. Takže buďme trošku objektívni a takto reálne popíšme túto situáciu. Nespadol tento návrh z neba, ale bol pripravený na základe politickej dohody ministerstvom a poskytnutý poslancom, aby ho mohli predložiť ako poslanecký návrh. Myslím si, že keďže tento zákon bol jediným zákonom v závere rokovania, ktorý hovoril o dôchodkoch, bolo úplne prirodzené, že sa novelizačné ustanovenie zákona o sociálnom poistení, to znamená iného zákona, práve priradilo k tomuto zákonu. Nebolo to ani náhodou, ani neprirodzene a legislatívna cesta samostatného zákona by bola omnoho dlhšia. My sme, samozrejme, dúfali, že pán prezident tento návrh nevráti, pretože nepovažujem za možné, žiaľbohu, z obmedzených možností realizovať ináč tento návrh, ale taký bol úmysel a podľa mňa úplne prirodzené doplnenie, keďže týmto zákonom sa novelizovali aj iné ustanovenia zákona o sociálnom poistení z dôvodu nastolenia legislatívneho stavu, ktorý umožní spustiť druhý pilier dôchodkovej reformy. Na záver znova len zopakujem, že som veľmi rád, že pán prezident nenapadol ani jedno z ustanovení zákona o dôchodkovom sporení, a že dúfam, že po schválení, opätovnom schválení Národnou radou sa tak vytvoria reálne predpoklady na rast dôchodkov, zosúkromnenie dôchodkových úspor a na možnosť dedenia týchto dôchodkových úspor. Ďakujem za pozornosť.